નાલાસોપારા (ઈસ્ટ)માં અલકાપુરીમાં સાંઈધામ બિલ્ડિંગમાં રહેતા ૩૯ વર્ષના સંજય ચૌહાણે ‘મિડ-ડે’ને જણાવ્યું હતું કે ‘શુક્રવારે મોડી રાતે ત્રણ વાગ્યાની આસપાસ બોરીવલી પોલીસ-સ્ટેશનમાંથી ફોન આવ્યો હતો કે મારી મમ્મી બીમાર હાલતમાં તેમને મળી છે. એટલે ગઈ કાલે વહેલી સવારે હું ટ્રેન શરૂ થતાં બોરીવલી પોલીસ-સ્ટેશને પહોંચી ગયો હતો અને મારી મમ્મીને ઘરે લઈ આવ્યો હતો. હું ૭૨ વર્ષનાં મમ્મી, પત્ની અને ત્રણ બાળકો સાથે રહું છું. પપ્પાના અવસાન બાદ મમ્મીની માનસિક હાલત સારી રહેતી નથી. અનેક વખત તે ઘરમાં કોઈને કહ્યા વગર નીકળી જાય છે. તેમને એવી બીમારી છે કે મને ન જુએ તો માનસિક સંતુલન વધુ ગુમાવી બેસે છે. એને કારણે હું કામધંધો કરી શકતો નથી. મારો મોટો ભાઈ વિરારમાં રહે છે. બોરીવલી પોલીસે મમ્મીને સારી રીતે સાચવી અને સારવાર કરાવી મારા સુધી સહીસલામત પહોંચાડી હોવાથી હું તેમનો આભારી છું.’